ประกันชีวิตปูพรมขายประกันบำนาญ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — บริษัทประกันเร่งสร้างความเข้าใจให้ลูกค้า ซื้อประกันบำนาญช่วยยามชรา
นายสาระ ล่ำซำ กรรมการผู้จัดการและประธานบริหาร บริษัท เมืองไทยประกันชีวิต เปิดเผยว่า การที่รัฐบาลเพิ่มสิทธิลดหย่อนภาษีสำหรับผู้ที่ซื้อประกันชีวิตเป็น 3 แสนบาทนั้น ถือเป็นเรื่องที่ดีที่จะทำให้เกิดการออมเงินผ่านประกันชีวิตมีมากขึ้น เพื่อนำเงินที่ออมไว้ไปใช้ในวัยเกษียณ ซึ่งจากสถิติพบว่าคนไทยมีอายุยืนและกลายเป็นครอบครัวเดี่ยวมากขึ้น การออมเงินไว้ใช้เมื่อเกษียณจึงเป็นสิ่งสำคัญ
“เรื่องแบบประกันบำนาญที่ได้สิทธิลดหย่อนภาษีเพิ่มเติมนั้น เป็นสิ่งสำคัญที่ต้องทำความเข้าใจให้กับประชาชนได้รับรู้ว่าคืออะไร เหมาะสมกับคนที่อยู่ในวัยทำงาน แล้วเก็บออมเอาไว้ใช้ในช่วงที่ไม่ได้ทำงานแล้ว ซึ่งต้องยอมรับว่าเรื่องนี้เป็นเรื่องใหม่สำหรับไทย ดังนั้นเรื่องหลักๆ ต้องให้ความรู้กับประชาชนเกี่ยวกับประกันแบบบำนาญ ในขณะที่ต่างประเทศมีการออกแบบประกันบำนาญที่หลากหลาย” นายสาระ กล่าว 
อย่างไรก็ตาม แบบประกันบำนาญนี้มีเงื่อนไขหลักในกรมธรรม์ว่า ต้องส่งเบี้ยประกันไปจนครบอายุ 55 ปี หรือ 60 ปี ขึ้นอยู่กับแต่ละแบบ หลังจากนั้นก็จะได้รับเงินบำนาญเป็นรายปีเท่ากันทุกปี เช่น ได้ปีละ 12% เพื่อใช้ดำรงชีพในแต่ละเดือนหรือรายปีได้ 
กรณีที่ ครม.อนุมัติแผนการลดหย่อนภาษีประกันแบบบำนาญ 200,000 บาท ส่งผลให้คนที่ซื้อประกันชีวิตสามารถได้สิทธิ์ลดหย่อนภาษีได้ถึง 300,000 บาท จากเดิมที่สรรพากรกำหนดให้สามารถนำเบี้ยประกันลดหย่อนภาษีได้ 100,000 บาท ซึ่งถือว่าเป็นเรื่องที่ดีมากๆ ต้องขอขอบคุณในนามประชาชนคนหนึ่งที่รัฐบาลเพิ่มสิทธิในการลดหย่อนภาษี 
น.ส.พัชรา ทวีชัยวัฒนะ รองกรรมการผู้จัดการใหญ่ ฝ่ายบริหารการตลาดและสื่อสารองค์กร บริษัท อยุธยา อลิอันซ์ ซี.พี. ประกันชีวิต กล่าวว่า การเพิ่มสิทธิลดหย่อนภาษีให้ผู้ทำประกันชีวิตถือได้ว่าเป็นการสนับสนุนการออมในการซื้อประกันชีวิตแบบบำนาญเพิ่มและช่วยกระตุ้นให้ประชาชนสนใจซื้อประกันและถือครองกรมธรรม์มากขึ้น 
อย่างไรก็ตาม ในส่วนของบริษัทนั้น คาดว่าภายในปีนี้คงไม่สามารถนำแบบประกันบำนาญออกมาขายได้ทัน แต่ได้มีการศึกษารูปแบบไว้แล้ว และคาดว่าจะเริ่มเสนอขายให้กับลูกค้าได้ในต้นปี 2554